Ukážka z elektronickej knihy

Who Will Cry When You Die

Copyright © 1999 by Robin S. Sharma. All rights reserved.

Published by arrangement with HarperCollinsPublishers Ltd, Toronto, Canada.

Slovak edition © 2014 by Eastone Group, a.s.

Z anglického originálu Robin Sharma – Who Will Cry When You Die vydaného vydavateľstvom HarperCollins Publishers Ltd preložia Alica Činčárová.

V roku 2014 vydalo vydavateľstvo Eastone Books, Bratislava.

www.eastonebooks.com

Translation © 2014 Mgr. Alica Činčárová

Jazyková korektúra: PhDr. Katarína Vilhanová

Layout: Studio Eastone

Tlač: Kasico, a.s.

Všetky práva vyhradené.

Okrem použitia ukážok na účely recenzie a kritiky žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami bez predchádzajúceho písomného súhlasu vydavateľa.

ISBN 978-80-8109-523-8

Vytvorenie elektronickej verzie Dibuk, s. r. o., 2014

Túto knihu venujem tebe, čitateľ. Nech životné lekcie, ktoré objavíš na týchto stránkach, uplatníš tak, aby sa tvoje schopnosti a nadanie naplno rozvinuli a dokázal si silno zapôsobiť na životy všetkých vo svojom okolí.

Túto knihu tiež venujem svojim deťom Colbymu a Biance, dvom z mojich najväčších učiteľov. Milujem vás.

Tragédiou života nie je smrť, ale to, čo necháme umrieť vo svojom vnútri, kým ešte žijeme.

– Norman Cousins

Úvod

Oceňujem, že ste si vybrali túto knihu. Svedčí to o tom, že ste sa rozhodli žiť slobodnejšie, radostnejšie a plnšie. Hodláte žiť svoj život podľa vlastnej voľby, nechcete, aby ho určovala náhoda, túžite žiť skôr podľa vlastných predstáv než podľa predvolených vzorov. A za to vám tlieskam.

Od napísania mojich dvoch predchádzajúcich kníh zo série Mních, ktorý predal svoje Ferrari som dostal veľa listov od čitateľov, ktorým sa prostredníctvom múdrosti v nich objavenej zmenil život. Názory týchto mužov a žien ma inšpirovali a dojali. Mnohé z listov, ktoré mi prišli, ma tiež posmelili, aby som vydestiloval všetko, čo som sa naučil o umení žiť, a zostavil súbor životných rád. Tak som sa pustil do písania knihy o tom najlepšom, čo poznám, a som skutočne presvedčený, že vám pomôže zmeniť váš život.

Slová na nasledujúcich stranách sú písané zo srdca a s veľkou nádejou, že vás nielen oslovia svojou múdrosťou, ktorú vám s úctou ponúkam, ale že podľa nich budete konať, aby ste dosiahli trvalé zlepšenia v každej oblasti svojho života. Na vlastnej koži som sa presvedčil, že nestačí len vedieť, čo robiť. Ak chceme žiť život, po akom túžime, musíme podľa toho aj konať.

A tak, keď budete čítať túto tretiu knihu zo série Mních, ktorý predal svoje Ferrari, dúfam, že objavíte prameň múdrosti, ktorý obohatí kvalitu vášho profesionálneho, osobného a duchovného života. Prosím, napíšte mi, pošlite mi e-mail alebo navštívte moje semináre a podeľte sa so mnou o to, ako ste začlenili rady z tejto knihy do svojho života. Urobím všetko pre to, aby som vám na vašu správu odpovedal.

Želám vám vnútorný pokoj, veľkú prosperitu a mnoho šťastných dní strávených zaujatím pre niečo zaujímavé a cnostné.

Robin Sharma

1

Objavte svoje vnútorné volanie

Keď som bol dieťa, otec mi povedal niečo, na čo nikdy nezabudnem: „Synak, keď si sa narodil, plakal si a svet sa radoval. Ži tak, že keď budeš umierať, svet bude plakať a ty sa budeš radovať.“ Žijeme v časoch, keď sme zabudli, o čom je život. Vieme, ako pristáť na Mesiaci, ale máme problém prejsť cez ulicu a zoznámiť sa s novým susedom. Dokážeme odpáliť raketovú strelu cez polovicu zemegule, aby zasiahla cieľ s absolútnou presnosťou, ale máme problém dodržať dohodnutý termín, keď treba ísť s deťmi do knižnice. Používame e-maily, faxy a digitálne telefóny, aby sme zost0ali v spojení, a napriek tomu žijeme v časoch, keď ľudia začínajú byť historicky najviac odcudzení. Stratili sme kontakt s vlastnou ľudskosťou. Chýba nám kontakt so zmyslom života. Prestali sme sa zaoberať tým, na čom najviac záleží.

Začínate čítať túto knihu a ja sa vás úctivo pýtam: Kto zaplače, keď zomriete? Koľko životov ovplyvníte, kým budete mať tú výsadu kráčať po tejto planéte? Aký vplyv bude mať váš život na generácie, ktoré prídu po vás? A aký odkaz po sebe zanecháte, keď naposledy vydýchnete? Jedna z lekcií, ktorú som sa naučil vo svojom živote, je, že ak sa nezaoberáte vlastným životom, ak ho neriadite, obyčajne riadi život vás. Z dní sú týždne, z týždňov mesiace a z mesiacov roky. Onedlho je po všetkom a vám nezostane nič okrem srdca naplneného ľútosťou nad životom prežitým iba spolovice. Georgea Bernarda Shawa sa na smrteľnej posteli opýtali: „Čo by ste urobili, keby ste mohli prežiť svoj život znova?“ Zamyslel sa a s hlbokým povzdychom odvetil: „Rád by som bol človekom, ktorým som mohol byť, ale nikdy som sa ním nestal.“

Túto knihu som napísal preto, aby sa to vám nikdy nestalo.

Ako profesionálny rečník trávim veľkú časť svojho pracovného života prednáškami na konferenciách po celej Severnej Amerike, cestovaním z miesta na miesto, oboznamovaním mnohých rôznych ľudí s mojimi názormi na vodcovstvo v biznise a v živote. Hoci sa vydali rôznymi životnými cestami, ich otázky sa vždy sústreďujú na to isté: Ako môžem dať svojmu životu hlbší zmysel? Ako môžem prostredníctvom svojej práce dosiahnuť trvalý prínos? Ako všetko zjednodušiť tak, aby som sa dokázal tešiť zo svojej životnej cesty, kým nebude príliš neskoro? Moja odpoveď sa vždy začína rovnako: Objavte svoje vnútorné volanie. Verím, že každý z nás má určité nadanie, ktoré čaká, kým ho využijeme na nejaký ušľachtilý cieľ. Všetci sme tu z nejakého jedinečného dôvodu, pre čosi šľachetné, čo umožní, aby sa prejavil náš najvyšší ľudský potenciál, čím zase my obohatíme životy ľudí okolo nás. Nemusíte dať výpoveď v práci, aby ste objavili svoje vnútorné volanie. Stačí vniesť do svojej práce viac zo seba a sústrediť sa na to, čo vám ide najlepšie. Prestaňte čakať, kým iní ľudia urobia to, po čom túžite vy. Ako poznamenal Máhatmá Gándhí: „Buďte zmenou, ktorú si najviac želáte vidieť okolo seba.“ Len čo to urobíte, váš život sa zmení.

2

Každý deň buďte milí na niekoho cudzieho

Aldous Huxley sa na smrteľnej posteli zamyslel nad svojimi celoživotnými skúsenosťami a potom ich zhrnul piatimi slovami: „Buďme jeden k druhému vľúdnejší.“ Až príliš často veríme, že kvôli skutočne naplnenému životu musíme vykonať niečo veľké, podať obrovský výkon, ktorým sa dostaneme na titulky časopisov a novín. Nič však nie je vzdialenejšie od pravdy. Zmysluplný život vytvára rad každodenných činov, ktoré sú prejavmi slušnosti a prívetivosti, tie sa počas života sčítajú a, paradoxne, vytvárajú niečo skutočne veľké. Každý, kto vám vstúpi do života, vás má niečo naučiť. Každá osoba, ktorú stretnete v jednotlivých momentoch dňa, predstavuje príležitosť, ako preukázať trochu viac súcitu a zdvorilosti, ktoré charakterizujú vašu ľudskosť. Prečo nezačať byť takým človekom každý deň a robiť všetko pre to, aby ste obohatili svet okolo seba?

Myslím si, že ak sa vám podarí rozosmiať hoci len jediného človeka alebo zlepšiť náladu čo i len jednému neznámemu, váš deň stál za to. Vľúdnosť je jednoducho nájom, ktorý musíme platiť za priestor, ktorý zaberáme na tejto planéte.

Buďte tvorivejší v spôsoboch, akými prejavujete spolupatričnosť s neznámymi. Zaplaťte mýtne za auto za vami, uvoľnite miesto na sedenie v metre niekomu, kto to potrebuje, pozdravte sa prvý – to sú skvelé spôsoby, ako začať.

Nedávno som dostal list od čitateľky knihy Mních, ktorý predal svoje Ferrari zo štátu Washington. „Ľuďom, ktorí mi pomohli na mojej duchovnej ceste, obvykle poskytnem príspevok,“ napísala. „Prosím, prijmite priložený šek na sto dolárov s mojím požehnaním a vďačnosťou.“

Na jej veľkorysý skutok som reagoval zaslaním svojich audioprogramov, aby sa hodnota jej daru vrátila. Jej gesto bolo skvelým príkladom, aké je dôležité dávať úprimne a zo srdca.

3

Nestrácajte zo zreteľa, čo je dôležité

Spomínam si na jeden starý príbeh, v ktorom priviezli ťažko chorého muža do nemocničnej izby, kde na posteli pri okne oddychoval ďalší pacient. Onedlho sa spriatelili a muž, ktorý mal výhľad cez okno, celé hodiny obveseľoval svojho spoločníka pripútaného na lôžko živým opisom vonkajšieho sveta. Niekedy rozprával o kráse stromov v parku oproti nemocnici a listoch tancujúcich vo vetre. Inokedy zabával svojho priateľa tým, že krok za krokom napodobňoval gestá a pohyby ľudí na ceste do nemocnice. Lenže ako čas bežal, v mužovi pripútanom na lôžko narastala frustrácia, že nemôže sám pozorovať veci, ktoré mu priateľ opisoval. Pocítil k nemu odpor, ktorý nakoniec prerástol do silnej nenávisti.

Raz v noci, počas obzvlášť ťažkého záchvatu kašľa, pacient pri okne prestal dýchať. Namiesto toho, aby stisol tlačidlo a privolal pomoc, druhý muž sa rozhodol, že neurobí nič. Nasledujúce ráno vyhlásili pacienta, ktorý svojmu priateľovi priniesol opisovaním diania za oknom toľko potešenia, za mŕtveho a odviezli ho z nemocničnej izby. Druhý muž rýchlo požiadal, aby ho preložili na posteľ pri okne. Službukonajúca sestra mu vyhovela. Ale pohľad z okna ním otriasol: uvidel holú tehlovú stenu. Jeho spolubývajúci dokázal vykúzliť všetky tie úžasné opisy len vo svojej predstavivosti ako láskyplné gesto k svojmu spoluležiacemu, aby mu spríjemnil ťažké chvíle. Robil to z nesebeckej lásky.

Keď si spomeniem na tento príbeh, vždy si uvedomím, čo je dôležité. Žiť šťastnejšie a naplnenejšie životy. Keď sa ocitneme v ťažkej situácii, musíme posúvať svoj pohľad na veci a neustále sa sami seba pýtať: „Existuje múdrejší, osvietenejší spôsob, ako vnímať túto zdanlivo negatívnu situáciu?“

Stephen Hawking, jeden z najvýznamnejších fyzikov vôbec, vraj povedal, že žijeme na malej planéte veľmi priemernej hviezdy, ktorá sa nachádza v jednej zo státisícov miliónov galaxií. Čo tak upraviť si pohľad na veci z tejto perspektívy? Sú vaše problémy skutočne také veľké, keď si uvedomíte túto informáciu? Sú problémy, ktoré ste zažili alebo ktorým čelíte teraz, skutočne také vážne, za aké ste ich považovali?

Na tejto planéte žijeme len krátko. Vo všeobecnom poriadku vecí sú naše životy iba malými stopami na plátne večnosti. Buďte múdri, užite si cestu a vychutnajte si svoje kroky.

4

Praktizujte prísnu lásku

To, čo spája úspešný a zmysluplný život, je sebadisciplína. Disciplína vám umožní robiť všetky veci, ktoré v hĺbke svojho srdca cítite, že by ste mali urobiť, ale nikdy sa vám nechce. Bez sebadisciplíny si nestanovíte jasné ciele, nedokážete efektívne narábať s časom, nesprávate sa dobre k ľuďom, neprekonáte ťažké časy, nebudete sa starať o svoje zdravie a nebudete myslieť pozitívne.

Návyk sebadisciplíny nazývam prísna láska, lebo byť na seba prísny je veľmi láskyplné gesto. Keď budete na seba prísni, začnete žiť cieľavedomejšie, viac podľa vlastných predstáv, než iba reagovaním na život ako list na vodnej hladine, ktorý unáša riečny prúd.

Ako učím účastníkov na jednom zo svojich seminárov – čím ste na seba prísnejší, tým príjemnejší bude na vás život. Kvalitu vášho života napokon vytvára kvalita vašich volieb a rozhodnutí týkajúcich sa či už kariéry, ktorú si zvolíte, kníh, ktoré čítate, hodiny, kedy ráno vstávate, alebo myšlienok, ktoré vám počas dňa napadnú. Ak neustále cvičíte svoju vôľu tým, že robíte rozhodnutia, o ktorých viete, že sú správne (a nie ľahké), nadobúdate opätovnú kontrolu nad svojím životom.

Ľudia, ktorí sú úspešní a cítia sa naplnení, netrávia svoj čas tým, čo im najviac vyhovuje a čo je pre nich najpohodlnejšie. Majú guráž načúvať svojmu srdcu a uskutočniť múdre rozhodnutie. Práve tento zvyk z nich robí výnimočných ľudí.

„Úspešný človek obvykle robí veci, ktoré neúspešný nerobí rád,“ poznamenal esejista a mysliteľ E. M. Gray. „Ani oni ich nutne nerobia radi. Ale ich odpor je podriadený sile ich zámeru.“ Aj spisovateľ 19. storočia Thomas Henry Huxley došiel k podobnému záveru, keď poznamenal: „Možno najhodnotnejším výsledkom všetkého vzdelania je schopnosť donútiť sa urobiť to, čo treba, vtedy, keď je to potrebné, či sa vám to páči, alebo nie.“ A Aristoteles túto múdrosť potvrdil inými slovami: „Všetko, čo sa učíme robiť, sa učíme tým, že to robíme: napríklad z mužov sa stávajú murári tým, že murujú, a harfisti tým, že hrajú na harfe. Rovnakým spôsobom sa tým, že konáme správne, stávame správnymi ľuďmi; tým, že konáme uvážene, stávame sa uváženejšími; a tým, že konáme udatne, stávame sa statočnými.“

5

Píšte si denník

Písanie denníka je jednou z najlepších činností na podporu osobného rozvoja, akú môžete vykonávať. Zapisovaním každodenných skúseností a ponaučení, ktoré ste z nich získali, prispejete k získaniu väčšej múdrosti. Začnete si viac uvedomovať sami seba a budete robiť menej chýb. Písanie denníka vám pomôže vyjasniť si vlastné zámery, takže sa budete sústrediť na to, čo je skutočne dôležité.

Písanie denníka poskytuje možnosť pravidelne sa pozhovárať so samým sebou. Donúti vás hlboko sa zamýšľať vo svete, v ktorom sa hlboké zamýšľanie nenosí a považuje sa za dedičstvo minulosti. Stanete sa tiež jasnejším mysliteľom, čo vám pomôže žiť uvedomelejšie a osvietenejšie.

Navyše vám to poskytne priestor, kde si môžete zaznamenávať svoje názory ohľadom dôležitých záležitostí, kľúčové úspešné stratégie, ktoré sa vám osvedčili, a robiť všetko, o čom viete, že je dôležité vykonať pre dosiahnutie vysokej úrovne profesionálneho, osobného a duchovného života. Denník vám poskytne súkromný priestor na precvičenie fantázie a vykreslenie vašich snov.

Denník nie je diár. Do diára zaznamenávate udalosti, zatiaľ čo v denníku ich analyzujete a hodnotíte. Písanie denníka vás podnecuje uvažovať nad tým, čo robíte, prečo to robíte a čo ste sa naučili z už urobeného. Ako to študujete, podporujete svoj osobnostný rast a múdrosť a vytvárate si tým silu potrebnú na pretvorenie minulosti na väčší úspech v budúcnosti. Podľa lekárskych výskumov aj 15-minútové každodenné zapisovanie do denníka dokáže zlepšiť vaše zdravie, imunitný systém a celkový prístup k životu. Pamätajte, ak váš život stojí za zamyslenie, potom stojí aj za spísanie.